CELEX: 62013TN0383
Language: el
Date: 2013-07-17 00:00:00
Title: Υπόθεση T-383/13: Προσφυγή της 17ης Ιουλίου 2013 — Χατζηαναγνώστου κατά Συμβουλίου κ.λπ.

26.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 313/26
            
         Προσφυγή της 17ης Ιουλίου 2013 — Χατζηαναγνώστου κατά Συμβουλίου κ.λπ.
   (Υπόθεση T-383/13)
   2013/C 313/51
   Γλώσσα διαδικασίας: η ελληνική
   
      Διάδικοι
   
   
      Προσφεύγων: Αντώνιος Χατζηαναγνώστου (Σέρρες, Ελλάδα) (εκπρόσωπος: Χ. Μακρής, δικηγόρος)
   
      Καθών: Συμβούλιο της Ευρωπαϊκής Ενώσεως, Eulex Κοσσυφοπέδιο, Ευρωπαϊκή Επιτροπή
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               Να ακυρωθούν εν όλω, πρώτον, η από 10/05/2013 απόφαση του Επικεφαλής/Αρχηγού της EULEX Κοσσυφοπέδιο με θέμα «Τελική απόφαση για την πειθαρχική υπόθεση 02/2013» που κοινοποιήθηκε στον προσφεύγοντα στις 16/05/2013, και, δεύτερον, η από 10/05/2013 απόφαση του Επικεφαλής/Αρχηγού της EULEX με θέμα «Τελική απόφαση για την πειθαρχική υπόθεση 06/2013» που κοινοποιήθηκε στον προσφεύγοντα στις 16.5.2013·
            
         
               —
            
            
               Να απαλλαχθεί από κάθε εις βάρος του πειθαρχική κατηγορία από την Eulex·
            
         
               —
            
            
               Να διαταχθεί να του χορηγηθούν από την Eulex στο πλαίσιο της παρούσας δίκης αντίγραφα όλων των εγγράφων που περιέχονται στους επίδικους πειθαρχικούς του φακέλους· και
            
         
               —
            
            
               Να καταδικαστούν οι αντίδικοι στη δικαστική του δαπάνη και την αμοιβή τού πληρεξούσιου δικηγόρου του.
            
         
      Ισχυρισμοί και κύρια επιχειρήματα
   
   Προς στήριξη της προσφυγής του ο προσφεύγων προβάλλει πέντε λόγους.
   
               1)
            
            
               Ο πρώτος λόγος αντλείται από την παράβαση ουσιώδους τύπου λόγω παντελούς έλλειψης αιτιολογίας των προσβαλλόμενων πράξεων κι επίσης από παράβαση του άρθρου 296 της ΣΛΕΕ και των γενικών αρχών του δικαίου των κρατών μελών της Ε.Ε., σύμφωνα με τις οποίες όλες οι διοικητικές πράξεις δυσμενούς χαρακτήρα για έναν διοικούμενο πρέπει να είναι επαρκώς, πλήρως και ειδικώς αιτιολογημένες. Εν προκειμένω, ο προσφεύγων ισχυρίζεται ότι η αιτιολογία των προσβαλλόμενων πράξεων είναι παντελώς ανύπαρκτη, αν και ήταν νομικά απαραίτητη κι επιβεβλημένη.
            
         
               2)
            
            
               Ο δεύτερος λόγος αντλείται από την παραβίαση εκ μέρους των καθών δια των προσβαλλόμενων πράξεων σωρείας υπερασπιστικών δικαιωμάτων τού προσφεύγοντος, που απορρέουν από την ΕΣΔΑ και τις κοινές στα κράτη μέλη της ΕΕ γενικές αρχές του δικαίου. Ο προσφεύγων, στο πλαίσιο της υπ’ αριθμ. 6/2013 πειθαρχικής του υπόθεσης στην EULEX, καταδικάστηκε πειθαρχικά για μία πράξη του, για την οποία ουδέποτε έλαβε έγγραφο εγκαλητήριο και του δόθηκε η δυνατότητα να απολογηθεί. Επίσης, ο προσφεύγων στερήθηκε του δικαιώματος να έχει πλήρη, έγκαιρη και αποτελεσματική πρόσβαση σε νομική βοήθεια και να υπερασπιστεί έτσι ευχερώς τον εαυτό του δια του πληρεξούσιου δικηγόρου της επιλογής του, κατάλληλα προετοιμασμένου, με πλήρη γνώση των εις βάρος του πειθαρχικών δικογραφιών στο πλαίσιο της EULEX.
            
         
               3)
            
            
               Ο τρίτος λόγος αντλείται από την πλάνη των προσβαλλόμενων πράξεων περί τα πράγματα. Ο προσφεύγων υποστηρίζει ότι η δεύτερη προσβαλλόμενη πράξη στηρίχθηκε σε υποθέσεις και αντιφατικές ή ανεπαρκείς αιτιολογίες παραβιάζοντας το τεκμήριο αθωότητας του προσφεύγοντος και το δικαίωμά του περί μη αυτοενοχοποίησης. Επίσης, η ίδια προσβαλλόμενη πράξη έσφαλε με το να μην δεχθεί το ότι ο προσφεύγων βρισκόταν σε συγγνωστή νομική πλάνη ή τουλάχιστον τα ελαφρυντικά της έμπρακτης μετάνοιας και της μεταμέλειάς του.
            
         
               4)
            
            
               Ο τέταρτος λόγος αντλείται από την παραβίαση των διατάξεων του άρθρου 19 του Συμφώνου για τα Ατομικά και Πολιτικά Δικαιώματα, του άρθρου 10 της ΕΣΔΑ, του άρθρου 15 της ΣΛΕΕ, του Κανονισμού 1049/2001/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 2001 (1), της Οδηγίας 2003/98/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003 (2) και των άρθρων 41 και 42 του Χάρτη Θεμελιωδών Δικαιωμάτων της ΕΕ. Ο προσφεύγων ισχυρίζεται ότι οι προσβαλλόμενες αποφάσεις του Αρχηγού της EULEX, που επικύρωσαν τις εις βάρος του προσφεύγοντος προταθείσες πειθαρχικές κυρώσεις, υπέπεσαν σε πλάνη περί το δίκαιο, διότι, εάν ήταν ορθές, θα έκαναν δεκτές τις εφέσεις που άσκησε ο προσφεύγων για την εξαφάνισή τους λόγω, μεταξύ άλλων, παραβάσεως των άνω διατάξεων αναφορικά με το δικαίωμα του προσφεύγοντος για πρόσβασή του στα επίμαχα έγγραφα των δύο πειθαρχικών υποθέσεών του στη EULEX.
            
         
               5)
            
            
               Ο πέμπτος λόγος αντλείται από την παράβαση διά των προσβαλλόμενων πράξεων της αρχής της αναλογικότητας και της αρχής της επιείκειας ως προς την επιμέτρηση των εις βάρος του προσφεύγοντος πειθαρχικώς κυρώσεων.
            
         
      (1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής
   
      (2)  Οδηγία 2003/98/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την περαιτέρω χρήση πληροφοριών του δημόσιου τομέα